**`ΣΩΜΑΤΕΙΟ ΕΠΙΣΙΤΙΣΜΟΥ Ν.ΧΑΝΙΩΝ**

ΣΥΝΔΕΣΜΟΣ ΙΔΙΩΤΙΚΟΥ ΠΡΟΣΩΠΙΚΟΥ ΕΠΙΧΕΙΡΗΣΕΩΣ ΕΚΜΕΤΑΛΛΕΥΣΕΩΣ ΕΣΤΙΑΤΟΡΕΙΩΝ – ΜΑΓΕΙΡΙΩΝ – ΖΑΧΑΡΟΠΛΑΣΤΕΙΩΝ - ΚΑΦΕ-ΜΠΑΡ - FAST FOOD

ΝΟΜΟΥ ΧΑΝΙΩΝ

ΜΕΛΟΣ ΤΗΣ ΟΜΟΣΠΟΝΔΙΑΣ ΕΠΙΣΙΤΙΣΜΟΥ-ΤΟΥΡΙΣΜΟΥ ΕΛΛΑΔΟΣ

ΜΕΛΟΣ ΤΟΥ ΕΡΓΑΤΙΚΟΥ ΚΕΝΤΡΟΥ ΧΑΝΙΩΝ

**Χανιά 29/02/2020**

**ΔΕΛΤΙΟ ΤΥΠΟΥ**

**Ο κυβερνητικός αυταρχισμός δε θα περάσει.**

Το Σωματείο Επισιτισμού Ν. Χανίων καταδικάζει απερίφραστα την αδικαιολόγητη επέμβαση και το όργιο καταστολής των ΜΑΤ και των άλλων κατασταλτικών μηχανισμών εναντίον των  κατοίκων  των ακριτικών νησιών (Χίος  - Μυτιλήνη - Σάμος) που απαιτούν το αυτονόητο: Τον απεγκλωβισμό των προσφύγων και μεταναστών και την απόδοση  σε αυτούς  με γρήγορες διαδικασίες των απαραίτητων  έγγραφων, ώστε να μπορούν να πάνε στις χώρες που επιθυμούν.

Στηρίζουμε και είμαστε αλληλέγγυοι στο δίκαιο αγώνα των κατοίκων των νησιών που απαιτούν: **Μέχρι εδώ και μη παρέκει, δεν θα αφήσουμε να γίνουν τα νησιά μας φυλακές χιλιάδων ψυχών.**

**Η βασική αιτία των προσφυγικών ροών είναι οι ανταγωνισμοί, οι επεμβάσεις και ο διαμελισμός χωρών, που πυροδοτήθηκαν στην ευρύτερη περιοχή από ΗΠΑ - ΝΑΤΟ - ΕΕ, με τη συμμετοχή και της Τουρκίας. Όσοι αποκρύπτουν αυτή την πραγματικότητα, συμβάλλουν στα διάφορα γεωπολιτικά παιχνίδια, που παίζονται στις πλάτες των προσφύγων και των λαών της περιοχής.**

Η επικίνδυνη κλιμάκωση των συγκρούσεων στη Συρία και η προσπάθεια της Τουρκίας να αξιοποιήσει τους ξεριζωμένους για τα γεωπολιτικά της παιχνίδια, είναι οι βασικές αιτίες της αυξημένης ροής προσφύγων τις τελευταίες μέρες. Η κυβέρνηση της ΝΔ εξήγγειλε την περαιτέρω ενίσχυση με δυνάμεις καταστολής στα σύνορα, κίνηση που όχι μόνο δεν αντιμετωπίζει το πρόβλημα στην ουσία του, αλλά οξύνει την κατάσταση, δίνοντας στην ουσία ενθάρρυνση στην επέμβαση της Τουρκίας στη Συρία, αλλά και προκαλώντας περαιτέρω εγκλωβισμό των προσφύγων.

**Παλεύουμε ενάντια στους ιμπεριαλιστικούς πολέμους του ΝΑΤΟ και της ΕΕ που δημιούργησαν και διαιωνίζουν τον ξεριζωμό και την προσφυγιά.**

 Καταγγέλλουμε επίσης την επιχείρηση εκδίκησης από την μεριά της κυβέρνησης ενάντια στον νικητή λαό που ξεσηκώθηκε ενάντια στις δυνάμεις καταστολής της κυβέρνησης.

Ο λαός των νησιών έχει κάθε δικαίωμα να αντιπαλεύει μια πολιτική που στρέφεται εναντίον τόσο του ίδιου όσο και των προσφύγων, όπως επίσης έχει δικαίωμα να αντιστέκεται στον κυβερνητικό αυταρχισμό που επιδιώκει να επιβάλει αυτή την πολιτική με τα ΜΑΤ και τη βία.

Τώρα χρειάζεται ο αγώνας να κλιμακωθεί. Η κυβέρνηση, παρά το στρίμωγμα και τους ελιγμούς, παραμένει συνεπής στη γραμμή του εγκλωβισμού, του στησίματος των νέων κλειστών δομών στα νησιά.

**Απαιτούμε άμεσα :**

* **Να πάρει πίσω η κυβέρνηση την Πράξη Νομοθετικού Περιεχομένου που επιτάσσει εκτάσεις μονιμοποιώντας τον εγκλωβισμό.**
* **Απεγκλωβισμός προσφύγων - μεταναστών από τα νησιά και τη χώρα, να πάνε σε όποια χώρα επιθυμούν.**
* **Να κλείσουν τα «hot spot» και να μη γίνουν άλλα, κλειστά ή ανοιχτά.**
* **Να καταργηθούν οι Συμφωνίες εγκλωβισμού (ΕΕ - Τουρκίας και Δουβλίνο).**
* **Καμία δίωξη σε όσους δίκαια αντιστάθηκαν στις δυνάμεις καταστολής.**

Ουσιαστική αποσυμφόρηση των νησιών, πράγμα το οποίο δεν μπορεί να γίνει μέσα στο πλαίσιο της απαράδεκτης συμφωνίας ΕΕ-ΤΟΥΡΚΙΑΣ. Είναι ανάγκη να παρθούν άμεσα όλα τα απαραίτητα μέτρα για αξιοπρεπείς συνθήκες βραχείας διαμονής και ταχύτατες διαδικασίες ώστε οι πρόσφυγες να συνεχίσουν προς τον τελικό προορισμό τους που στην συντριπτική τους πλειοψηφία δεν είναι η Ελλάδα.